Steve Stephens, suspettat li qatel lil Robert Godwin, filwaqt li ppubblika filmat tal-qtil fuq Facebook, neħħa ħajtu b'idejh. Il-pulizija sabet lil Stephens wara li ntlemaħ minn ħaddiema f'restorant tal-ikel f'Pennsylvania. Huma żammew l-ordni u ċemplu lill-pulizija. Dawn tal-aħħar marru warajh u qalu li s-suspettat spara lilu nnifsu hekk kif il-vettura tiegħu bdiet iddur u tagħqad bla kontroll. Stephens, li kellu 37 sena, spara u qatel lil Godwin ta' 74 sena, hekk kif il-vittma kien sejjer lura daru wara l-ikla ta' nofsinhar nhar l-Għid il-Kbir f'Cleveland. Is-sinjal taċ-ċellulari tiegħu kien traċċat l-aħħar il-Ħadd waranofsinhar f'Erie, mitt mil 'il bogħod minn fejn inqatel Godwin. Il-Prim Ministru tar-Renju Unit Theresa May ħabbret pjan biex issejjaħ elezzjoni bikrija fit-8 ta' Ġunju. Hija qalet li r-Renju Unit jeħtieġ ċertezza, stabbiltà u tmexxija b'saħħitha wara r-referendum li sar dwar l-Unjoni Ewropea. Meta kienet qed tispjega d-deċiżjoni tagħha, May qalet li l-pajjiż qed jingħaqad flimkien, iżda mhux l-istess seta' jingħad fuq il-Parlament f'Westminster. Il-Mexxej Laburista Jeremy Corbyn qal li l-partit tiegħu ried din l-elezzjoni, u ddeskrivieha bħala ċans biex jinħoloq gvern li jpoġġi lill-maġġoranza l-ewwel. Sorsi fl-uffiċċju tal-Prim Ministru Ingliż qalu li mhux se tkun qed tieħu sehem f'dibattiti televiżivi qabel il-vot. L-aggressur li spara lejn pulizija u qatlu f'Pariġi l-Ħamis filgħaxija kien identifikat minn karti li nstabu fil-karozza tiegħu. L-uffiċċju tal-prosekutur qal li l-isem tiegħu kien Karim Cheurfi. L-Istat Iżlamiku qal li l-aggressur kien wieħed mill-ġellieda tiegħu. Il-midja lokali qalet li huwa kellu 39 sena u kien jgħix fil-periferiji tal-belt, u kien ikkunsidrat b'potenzjal ta' radikaliżmu Iżlamiku. L-aggressur weġġa' żewġ uffiċjali tal-pulizija qabel ma l-forzi tas-sigurtà f'Champs Elysees sparaw fuqu u tilef ħajtu. L-istazzjon televiżiv Franċiż BFMTV rrapporta li fil-karozza tiegħu instabu shotgun u numru ta' skieken. Il-Pulizija Ġermaniża arrestat raġel suspettat li kien il-moħħ wara l-attakk li seħħ fuq ix-xarabank tat-tim tal-Borussia Dortmund. Iktar milli kellu rabtiet mal-Iżlamiżmu radikali, huwa kien operatur tas-suq u kien qed jittama li jagħmel il-flus jekk il-prezz tal-ishma tal-istess tim jaqgħu. Ir-raġel ta' 28 sena, identifikat bħala Sergej W, kien qed joqgħod fil-lukanda fejn kien it-tim Ġermaniż f'kamra li kienet tagħti għal fuq it-triq fejn seħħet l-isplużjoni. Żewġ persuni kellhom bżonn l-għajnuna medika wara li tliet bombi splodew viċin ix-xarabank. Il-plejer Spanjol Marc Bartra kellu jagħmel operazzjoni f'idejh filwaqt li uffiċjal tal-pulizija ittieħed l-isptar minħabba li sofra minn xokk. Il-President Tork Recep Tayyip Erdogan iddikjara rebħa għalih f'referendum, u b'hekk ingħata poteri ġodda li jistgħu jżommuh fil-kariga tiegħu sal-2029. Il-bidliet kostituzzjonali se jieħdu post is-sistema parlamentari Torka bi presidenza eżekuttiva, bil-partitarji jgħidu li din se timmodernizza l-pajjiż. Erdogan qal li mal-25 miljun persuna appoġġjat il-proposta, bil-kamp favur il-bidliet jikseb 51% tal-voti. Il-bidliet, li jinkludu t-tneħħija tal-irwol ta' Prim Ministru, preżentament okkupata minn Binali Yildrim, se jidħlu fis-seħħ wara l-elezzjoni li jmiss skedata fl-2019. Il-pakkett ta' 18-il emenda se jagħti lill-President l-awtorità li jfassal il-baġit, jiddikjara stat t'emerġenza u joħroġ digrieti mingħajr l-approvazzjoni parlamentari. Il-grupp Syrian Observatory for Human Rights qal li kompliet l-evakwazzjoni u t-trasferiment ta' eluf ta' Sirjani minn erba' żoni li jinsabu assedjati. Dan wara li l-evakwazzjonijiet minn żewġ postijiet ikkontrollati mill-Gvern, Foua u Kefraya, u tnejn oħra kkontrollati mir-ribelli, Zabadani u Madaya, kienu mxekkla bi splużjoni li qatlet iktar minn 120 persuna. Grupp kbir ta' karozzi tal-linja minn Foua u Kefraya waslu fit-tarf tal-punt ta' tranżizzjoni kkontrollata mir-ribelli f'Rashidin, barra l-belt Aleppo. Il-kap tas-Syrian Observatory qal li l-proċess kompla bi 3,000 persuna jitilqu minn Foua u Kefraya, u madwar 300 jitilqu minn Zabadani u żewġ żoni oħra kkontrollati mir-ribelli.